|  |
| --- |
| **Budapest Főváros VII. kerület Erzsébetváros Önkormányzata**  Gyuris GabriellaHumánszolgáltató Iroda vezetője |

Iktatószám: Napirendi pont: ….

**ELŐTERJESZTÉS**

A Művelődési, Kulturális és Szociális Bizottság2023. augusztus 29 - ei rendkívüli

ülésére

|  |  |
| --- | --- |
| **Tárgy:** | Nemesfémművesek és Kapcsolódó Szakmák Országos Egyesületének együttműködési megállapodáson alapuló beszámolója |

**Készítette:**

Fehérvári Anita

művelődési és sport referens

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata 2021. szeptember 9-én együttműködési megállapodást kötött a Nemesfémművesek és Kapcsolódó Szakmák Országos Egyesületével (a továbbiakban: Egyesület) (1. sz. melléklet). A megállapodás keretében az Egyesület vállalta, hogy a 1073 Budapest, Akácfa u. 59. szám alatti önkormányzati tulajdonú ingatlanban elhelyezi és megtekinthetővé teszi a látogatók számára az Erzsébetvárosi Ötvös Mesterségtörténeti Gyűjteményt.

A szerződés keretében az Egyesület gondoskodott az ingatlanban a funkciónak megfelelő belső tér kialakításáról, ahol kiállítja a gondozásában lévő műtárgyakat, kulturális és ismeretterjesztő programokat szervez, valamint lehetőség szerint együttműködik a kerület oktatási és kulturális intézményeivel.

A megállapodás 6.1. pontja értelmében az Egyesület a tárgyévet követő év július 31. napjáig köteles beszámolót készíteni az elmúlt 1 éves időszakban megvalósított feladatokról. A szakmai beszámolót a Művelődési, Kulturális és Szociális Bizottság hagyja jóvá.

Az Egyesület elkészítette a szerződés szerinti szakmai beszámolót (2. sz. melléklet), amelyből kiderült, hogy a felújítás nehézségeit követően az elmúlt 1 évben a megemelkedett üzemeltetési költségek mellett is igyekeztek biztosítani a Gyűjtemény zavartalan működését és módosult nyitvatartással, szerdán, valamint csütörtökön 15.00-21.00 óra között várják a látogatókat.

A megállapodásban vállalt szakmai munka tekintetében havi rendszerességgel tartottak szakmai esteket és sor került több tárlatvezetésre is, amelyeket emailen jelentkezve egyeztethetnek le az érdeklődő csoportok. A Gyűjteményt tárlatvezetés keretében meglátogatták többek között a Nemesfém Hitelesítő Intézet munkatársai, a Budai Rajziskola tanulói, ötvös tanulók és általános iskolák felső tagozatos tanulói, valamint a Petőfi Irodalmi Múzeummal együttműködve is sikerült tárlatvezetést szervezni. Ez idő alatt a nagyközönség számára is hirdettek regisztrációhoz kötött eseményeket, elsősorban facebook oldalukon keresztül. A szakmai előadások témái között szerepeltek ismeretterjesztés a drágakövekről, lemezalakításról, hamisítványokról, az ékszer és a divat kapcsolatáról, illetve az aukciók és értékbecslők világáról is. Az Egyesület és a Gyűjtemény részt vett a Civil korzón, csatlakoztak a Design Week elnevezésű programsorozathoz és előadással mutatkoztak be a BÁV Zrt. munkatársainak.

A megállapodás 2.1.2. pontjának megfelelően az Egyesület 30% kedvezményt biztosított a kerületi lakosoknak belépőjegyeik árából.

A benyújtott szakmai beszámolóban foglaltak alapján az együttműködési megállapodásban vállaltak a tárgyévben teljesültek. A megállapodás 5.1. pontja szerint nyújtott támogatás felhasználásáról szóló pénzügyi elszámolást a Humánszolgáltató Iroda ellenőrizte és jóváhagyta.

Kérem a tisztelt Bizottságot az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2023. (VIII.29.) határozata a Nemesfémművesek és Kapcsolódó Szakmák Országos Egyesületének együttműködési megállapodáson alapuló beszámolója elfogadásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy **a** **Nemesfémművesek és Kapcsolódó Szakmák Országos Egyesülettel** kötöttegyüttműködési megállapodás alapján benyújtott, **2022. július 1. – 2023. július 31.** közötti időszakban végzett tevékenységéről szóló **szakmai beszámolót** a határozati javaslat melléklete szerinti tartalommal **elfogadja**.

**Felelős**: Veres Zoltán bizottsági elnök  
**Határidő**: azonnal

Budapest, 2023. augusztus 22.

**Gyuris Gabriella**

Humánszolgáltató Iroda vezetője

Mellékletek:

Határozati javaslat melléklete:

* Szakmai beszámoló

Előterjesztés melléklete:

* Együttműködési megállapodás